SKRIFTLIG FORESPØRGSEL E-3860/00

af Heidi Hautala (Verts/ALE) til Kommissionen

(8. december 2000)

Om: Udledning af farlige stoffer i Seguraflodens afvandingsområde (Spanien)

I de selvstyrende provinser Valencia og Murcia forekommer der alvorlig forurening af Seguraflodens afvandingsområde på grund af udledning af farlige stoffer(1). Desuden anvendes det forurenede vand i Segurafloden og dens tilløb til kunstvanding af afgrøder, når floden løber gennem Alicante provinsen, og det udgør et alvorligt problem for landbruget og for miljøet, da vandet ikke er egnet til kunstvanding. Et af Seguras tilløb i Murcia provinsen, Guadalentín, er stærkt forurenet af krom. Ifølge analyser fra nogle laboratorier indeholder udledningerne i Guadalentínfloden 2 576 mikrogram krom III pr. liter og 231 mikrogram krom VI pr. liter, dvs. i alt 2 807 mikrogram krom. I henhold til de internationale FAO-bestemmelser tilrådes det, at vand til kunstvanding ikke bør indeholde mere end 100 mikrogram. Videnskabelige undersøgelser udarbejdet på Miguel Hernández universitetet vidner om problemets omfang. Det fremgår af disse undersøgelser, at der i Segurafloden forekommer forurenende stoffer fra liste I i Rådets direktiv 76/464/EØF(2) af 4. maj 1976 om forurening, der er forårsaget af udledning af visse farlige stoffer i Fællesskabets vandmiljø. Der er tale om cadmium og organiske halogenforbindelser. Desuden er der ifølge undersøgelser foretaget af universitetet i Murcia tale om forekomst af krom og nikkel, som figurerer i liste II i det nævnte direktiv.

1. Finder Kommissionen ikke, at Spanien overtræder direktiv 76/464/EØF om forurening, der er forårsaget af udledning af visse farlige stoffer i Fællesskabets vandmiljø, direktiv 83/513/EØF(3) om grænseværdier og kvalitetsmålsætninger for udledninger af kadmium og direktiv 84/491/EØF(4) om grænseværdier og kvalitetsmålsætninger for udledninger af hexachlorcyklohexan?

2. Er Kommissionen af de ansvarlige nationale myndigheder blevet orienteret om de årsager og forhold, som har forårsaget tilstedeværelsen af farlige stoffer i Segurafloden, der kraftigt har overskredet grænseværdierne, hvad der medfører en risiko for menneskers sundhed?

3. Hvilke foranstaltninger har Kommissionen truffet eller har til hensigt at træffe?

(1) Der udledes 360 000 tons fast affald og 132 000 tons by-, landbrugs- og industriaffald i Seguraflodens afvandingsområde, dens tilløb og grundvandet, hvad der indebærer betydelige miljøødelæggelser og en alvorlig fare for den offentlige sundhed hos indbyggerne i området.

(2) EFT L 129 af 18.5.1976, s. 23.

(3) EFT L 291 af 24.10.1983, s. 1.

(4) EFT L 274 af 17.10.1984, s. 11.

Svar afgivet på Kommissionens vegne af Margot Wallström

(27. februar 2001)

For så vidt angår vandforurening med farlige stoffer generelt, har Kommissionen kendskab til Spaniens problem, med gennemførelsen af Rådets direktiv 76/464/EØF af 4. maj 1976 om forurening, der er forårsaget af udledning af visse farlige stoffer i Fællesskabets vandmiljø(1) samt af en række andre direktiver inden for samme sektor, som f.eks. Rådets direktiv 83/513/EØF af 26. september 1983 om grænseværdier og kvalitetsmålsætninger for udledninger af cadmium(2) og 84/491/EØF af 9. oktober 1984 om grænseværdier og kvalitetsmålsætninger for udledninger af hexachlorcyklohexan(3). Det må dog påpeges, at Domstolen som følge af den overtrædelsesprocedure, Kommissionen har indledt mod Spanien i medfør af EF-traktatens artikel 226 (tidl. artikel 169) i EF-traktaten, har dømt Spanien(4) for ikke at have iværksat programmer til reduktion af vandforureningen med visse farlige stoffer, som er opført på liste II i bilaget til Rådets direktiv 76/464/EØF, i modstrid med, hvad der er foreskrevet i dette direktivs artikel 7.

Det skal ligeledes bemærkes, at Kommissionen har indledt en overtrædelsesprocedure mod Spanien som følge af flere punktvise forureningsproblemer, der er kommet for dagen via klager og EP-forespørgsler, og som har relation til dette lands manglende overholdelse af bestemmelserne i direktiv 76/464/EØF. Forureningen af Segura-floden henhører også under denne procedure, som led i hvilken Kommissionen har fremsendt en begrundet udtalelse til Spanien. Denne overtrædelsesprocedure er fortsat i gang.

Kommissionen er for øjeblikket i færd med at undersøge de foranstaltninger, de spanske myndigheder har truffet og meddelt den efter den ovennævnte dom afsagt af Domstolen. Blandt disse foranstaltninger bør bl.a. fremhæves vedtagelsen af vandforvaltningsplaner for de pågældende vandveje. Endvidere er den spanske vandlov nr. 29/1985 blevet væsentligt ændret i henseende hertil ved lov nr. 46/1999. De spanske myndigheder har ligeledes fremsendt en rapport fra Miljøministeriet om udarbejdelsen af programmer for nedbringning af forureningen med stofferne fra liste II som fastsat i artikel 7 i Rådets direktiv 76/464/EØF. De har desuden givet meddelelse om vedtagelsen af Real Decreto 995/2000, af 2. juni 2000, hvorved der fastsættes kvalitetsmålsætning for udledninger af visse farlige stoffer.

Hvorom alting er, vil Kommissionen i sin egenskab af traktaternes vogter og med alle de instrumenter, den råder over, træffe de nødvendige forholdsregler for at sikre, at fællesskabslovgivningen overholdes i det foreliggende tilfælde.

(1) EFT L 129 af 18.5.1976.

(2) EFT L 291 af 24.10.1983.

(3) EFT L 274 af 17.10.1984.

(4) Dom af 25.11.1998. Sag nr. C-214/96.